Hús hristust og hár hvellur varð í morgun þegar skurðgrafa tók rafmagnsstreng óvart í sundur á Snorrabraut í Reykjavík. Það sást blossi og reykur, samkvæmt sjónarvottum.
Rafmagnslaust varð í miðbænum, Skerjafirði og á Hlíðarenda í um hálftíma. Domus Medica og Blóðbankinn eru í næsta nágrenni. Að sögn Hönnu Láru Sveinsdóttur, skrifstofustjóra Domus Medica, heyrðist hvellur og smá högg kom á húsið. Rafmagnslaust varð í Domus Medica en þar eru fjölmargar læknastofur. Hanna Lára segir að það hafi ekki komið að sök þar sem rafmagnsleysið hafi varað í stuttan tíma.
Að sögn Sveins Guðmundssonar, yfirlæknis Blóðbankans, hafði rafmagnsleysið ekki áhrif á starfsemina. Þar sé vararafstöð og hún hafi farið strax í gang.
Um hálftíma eftir óhappið var tilkynnt á vef Veitna að rafmagn væri komið á víðast hvar, nema í nokkrum húsum við Egilsgötu, Barónsstíg og Snorrabraut. Ekki hafa borist fregnir af slysum á fólki.